Poliisi: nuoret ryöstivät ja hakkasivat polkupyörällä

Eduskuntapuistossa tapahtuneen ryöstön ja pahoinpitelyn tekijät tallentuivat valvontakameralle.

EDIT 1.7. klo 12.51: Juttua ja otsikkoa muokattu. Pahoinpitelystä ja ryöstöstä epäiltyjen henkilöllisyydet ovat poliisin tiedossa. Poliisi kiittää vihjeistä.

Kolme nuorta miestä ryösti ja pahoinpiteli kaksi miestä Eduskuntapuistossa Helsingissä lähellä Kyösti Kallion patsasta. Ryöstäjät saivat saaliiksi toiselle uhreista kuuluneen repun, kertoo poliisi.

Seurueet olivat kohdanneet aamuyöstä kello 03.30 ja keskustelleet hetken, kunnes heidän välilleen syntyi suukopua. Epäillyt olivat tönineet ja pahoinpidelleet uhreja lyömällä ja potkien.

Uhrin yrittäessä estää polkupyöränsä vieminen, epäilty tekijä löi häntä uhrin polkupyörällä. Tilanteen päätteeksi tekijät poistuivat paikalta Museokadun suuntaan.

Poliisin tiedotteen mukaan uhrien vammat ovat vähäisiä väkivallan kestoon ja voimakkuuteen nähden. Asiaa tutkitaan pahoinpitelynä ja ryöstönä.

Tapahtumat tallentuivat läheisen rakennuksen valvontakameraan ja poliisi etsi kuvissa nähtyjä noin 20 vuotiaita tekijöitä.